**Zaključci i preporuke poslovnog sektora o tranziciji Hrvatske prema klimatskoj neutralnosti**

Ovaj set zaključaka i preporuka sastavljen je na temelju Panel rasprave s poslovnim sektorom o tranziciji Hrvatske prema klimatskoj neutralnosti održanoj 20.9.2021. te rezultata ankete koju je po završetku 16.9.2021. ispunilo 63 člana poslovnog sektora.

U panel raspravi sudjelovali su panelisti:

* Jasminka Rojko, Raiffeisenbank d.d.
* Snježana Bahtijari, Ericsson Nikola Tesla d.d.
* Ana Špehar, Agroproteinka d.d.
* Deana Stipanović, Valamar Riviera d.d.
* Goran Romac, Končar Elektroindustrija d.d.

Marija Pujo Tadić, Međunarodni institut za klimatske aktivnosti je raspravu moderirala.

Ovi zaključci i preporuke predstavit će se na Završnoj konferenciji 27.10.2021.

**Zaključci i preporuke:**

* Potrebna je nacionalna koordinacija klimatskih politika te svih aspekata održivosti i društvene odgovornosti te povezivanje s drugim dionicima na nacionalnoj razini, od resornih ministarstva , regulatora, udruga/zajednica a (HRPSOR, ZDOP),  stručnjaka i sl).
* Potrebne su edukacije i osvještavanja ne samo jednog sektora nego cijelog društva.
* Potrebno je veće korištenje ICT-a jer ta industrija ima jedinstveni potencijal da omogući svim drugim industrijama bržu tranziciju prema niskougljičnoj ekonomiji koja je neophodna za postizanje 17 ciljeva održivog razvoja Ujedinjenih naroda.
* Financijska industrija može dati velik doprinos dekarbonizaciji našeg gospodarstva i našeg života u cjelini, kako razvojem održivih proizvoda, tako i savjetovanjem klijenata o prijelazu na održivo korporativno upravljanje.
* Banke trebaju biti partner klijentima na tom putu.
* Osim ekoloških aspekata, postoji niz opipljivih argumenata u korist održivog financiranja, uključujući trenutno još uvijek relativno male financijske koristi. Održivo financiranje za nekoliko godina prijeći će iz prilike u nužnost, jer će kreatori politike i regulatori od kreditora i banaka zahtijevati da ulože veće dijelove svojih portfelja u održive formate.
* U Hrvatskoj je potrebno osigurati dugoročan i stabilan rad kompanija koje jačaju taj zeleni i digitalni segment, u skladu sa smjerom koji su jasno odredile Europa i ostale zemlje svijeta. Prioriteti ulaganja moraju biti oni sektori koji će Hrvatskoj omogućiti što uspješniju zelenu tranziciju, ali i koji će istovremeno ljudima omogućiti stjecanje novog seta kompetencija i sigurna radna mjesta.
* Hrvatskoj industriji potreban je intenzivniji rad na obnovljivim izvorima energije, s čime će se pomoći ispuniti ciljevi zacrtani Strategijom niskougljičnog razvoja Republike Hrvatske.
* Ulaganje u obnovljive izvore energije i energetsku učinkovitost neophodno je za realizaciju postavljenih ciljeva na europskoj razini te očuvanje okoliša, koji predstavlja ključni resurs za turistički sektor. Imajući u vidu brojne nove zahtjeve i prilagodbe u okviru ESG-a, potrebno je osigurati sustavnu institucionalnu podršku i kontinuiranu edukaciju na ovom području i tako omogućili što bolje preduvjete za zelenu tranziciju i održivost poslovanja cjelokupnog gospodarstva